**הליכודניקים החדשים** (בראשי תיבות: **הל"ח**) הוא שמה של קבוצה פוליטית הפועלת כסיעה פנים-מפלגתית ליברלית במפלגת הליכוד.

פעילות התנועה
-------------

הקבוצה נוסדה בנובמבר 2011, בשלהי המחאה החברתית, על ידי ליאור מאירי, איש פרסום. מטרתה המוצהרת של הקבוצה היא לפקוד כמות רבה של אנשים המאמינים בערכיהם ובערכים המתוארים בחוקת הליכוד ולאגד אותם למען תמיכה במועמדים לכנסת המבטאים עמדות התואמות לסדר היום אותו הם מבקשים לקדם.

לטענת הליכודניקים החדשים, בבחירות המקדימות בדצמבר 2014 הם מנו כ-2,000 מתפקדי ליכוד שעברו תקופת הכשרה (16 חודשי ותק כחברי הליכוד), בפברואר 2017 הם מנו כ-6,000 מתפקדי ליכוד, וביוני 2017, הם מנו מעל ל-12,000 מתפקדי ליכוד. עם זאת, בתחקיר מקור ראשון שפורסם ב-24 באוגוסט 2017 נכתב כי על פי מקורות שהגיעו לידי העיתון, מאז הבחירות לכנסת ה-20 התפקדו כ-2000 אנשים לליכוד באמצעות הליכודניקים החדשים, וכמה מאות בלבד מ-2011 ועד הבחירות האחרונות.

לפני הבחירות המקדימות לכנסת ה-19 ולכנסת ה-20 פרסמו הליכודניקים החדשים רשימת מומלצים מנומקת להם התבקשו חברי הקבוצה להצביע. לאחר הבחירות לכנסת ה-20 טענו הליכודניקים החדשים כי הכניסו לכנסת את יואב קיש ושרן השכל אך קיים ספק לגבי מידת ההשפעה של הליכודניקים החדשים על בחירתם. יואב קיש הכחיש כי הליכודניקים החדשים הכניסו אותו לכנסת וכתב כי לא היו להם יותר מ-72 חברי ליכוד במחוז דן שבו נבחר, כאשר סך הקולות שקיבל עמד על 1282. לאחר שיואב קיש יזם את "חוק השתולים" (חוק הסוכן הזר) הסירו הליכודניקים החדשים את התמיכה בו וביקרו אותו על קידום החוק. שרן השכל נהנתה מתמיכה של גורמים רבים בליכוד ולא הוכח שלליכודניקים החדשים היה חלק משמעותי בסך הקולות שקיבלה (4112 קולות). בנוסף המליצו הליכודניקים החדשים על אמיר אוחנה במחוז תל אביב ונורית קורן במחוז מישור החוף.

לפני הבחירות לכנסת ה-20, פנו הליכודניקים החדשים לרשם המפלגות על מנת שיטפל בגריעת מתפקדים כפולים בליכוד, וזכו לתשובה "כי אין לרשם המפלגות סמכות לכפות על המפלגות לבצע הצלבה של רשימות החברים".

בנובמבר 2017 פתחו הליכודניקים החדשים בקמפיין מימון המונים באמצעות אתר הדסטארט לצורך מימון ייצוג משפטי שמטרתו למנוע את הדחתם מתנועת הליכוד.

בדצמבר 2017, לאחר שגייסו יותר מ-550 אלף ש"ח, עתרו הליכודניקים החדשים לבית הדין של הליכוד על מנת שיורה על תיקון כשלים שלטענתם בוצעו על ידי הנהלת המפלגה. עתירה זו התקבלה ביולי 2018 ונקבע כי על הליכוד להכריע לגבי אלו שהתפקדו דרך האינטרנט וחברותם טרם אושרה.

בבחירות המקדימות לכנסת ה-21 ניסתה התנועה להריץ 6 מועמדים לרשימת הליכוד לכנסת: ליאור מאירי, דן קלארמן, יניב טוירמן, אסף רותם, ניר הירשמן והדר ויסמן שמחוני, אולם רובם נפסלו על ידי ועדת הבחירות של הליכוד והורחקו מהתנועה. הם הודיעו כי יעתרו נגד ההחלטה, אך בית משפט המחוזי דחה את עתירתם. ניר הירשמן הוא המועמד היחיד שהתמודד מטעם הליכודניקים החדשים בפריימריז ושובץ במקום ה-47 ברשימת הליכוד לכנסת ה-21. הקבוצה תמכה במועמדים נוספים וגיבשה 'רשימת מומלצים'. בין חברי הכנסת המכהנים תמכו בין היתר בצחי הנגבי וביולי אדלשטיין, ובין המתמודדים החדשים - בקרן ברק, בניר ברקת ובפטין מולא, שהתברגו למקומות ריאליים ברשימה.

באוקטובר 2019 התפצלה התנועה, כאשר קבוצה שהבולט בה הוא יניב טוירמן הודיעו על הקמת תנועת "הליכודניקים החדשים – הקבוצה הדמוקרטית". זאת על רקע מחלוקת סביב נושא ההצבעה לליכוד בבחירות לכנסת ה-22 וסביב ההתנהלות הפנימית של התנועה, תוך ביקורת על התנהלות מייסדה ליאור מאירי.

לקראת הבחירות המקדימות לכנסת ה-25 בליכוד קרא ליאור מאירי לחברי הליכודניקים החדשים להחרים את הבחירות המקדימות. הוא מסר כי כ-1500 ליכודניקים חדשים רשאים להצביע, 1700 אינם יכולים להצביע עקב אמצעי תשלום שאינו בתוקף ומעל ל-6000 הודחו מתנועת הליכוד. לאלו המליץ להתפקד למפלגות אחרות, ביניהן מפלגת העבודה.

אידאולוגיה
----------

הקבוצה דוגלת בערכים ליברלים-ציוניים בדגש על קידום מעמד הביניים, שמירה על דמוקרטיה ליברלית, התואמת את רוח מגילת העצמאות, חוקת הליכוד ואת דרכם של מנחם בגין וזאב ז'בוטינסקי ותמיכה בהקמת ממשלת מרכז ליברלית-ציונית.

עמדת הליכודניקים החדשים היא שחוקת הליכוד הוזנחה על ידי הנהגת המפלגה, בפרט הסעיפים העוסקים בשמירת ערכי המוסר וטוהר המידות, זכויות וחופש האדם, ערך השוויון וביסוס כלכלה ליברלית ומשק חופשי ותחרותי. בנוסף, האג'נדה של הקבוצה שמה דגש על הפרדת דת מהמדינה, הפחתת כוחם של ועדי העובדים במשק, שיטת חינוך שונה בישראל החותרת לערכים דמוקרטיים, כינון חוקה בישראל, שמירה על מעמדו של בית המשפט העליון והתנגדות לכל ניסיון לפגוע בכוחו ובסמכויותיו, תוך שיפור ותיקון תקלות במערכת המשפט. כמו כן מבקשת הקבוצה להילחם בהתנהלות שנתפסת בעיניהם כאנטי-דמוקרטית ופופוליסטית, ולהחליפה בהתנהלות יותר ליברלית וממלכתית. הקבוצה טוענת למונופול של הזרם האורתודוקסי ומבקשת להשוות את מעמדם הרשמי של הרפורמים והקונסרבטיבים ואת התקציבים הכספיים המוענקים להם.

הקבוצה אינה עוסקת בנושאים מדיניים, זאת מתוך אמונה שהעיסוק בסוגיית הסכסוך הישראלי-פלסטיני ונושאים ביטחוניים גורמים לפילוג מיותר, גם כאשר יש הסכמה על נושאים אחרים. הקבוצה מאמינה שיש למצוא את המכנה המשותף בין המפלגות הציוניות ולהתמקד בנושאים חשובים אחרים כמו הכלכלה הישראלית. הקבוצה מצהירה כי "רק ממשלת מרכז ציונית-ליברלית תוכל להביא להסכמה לאומית רחבה שתאפשר להוציא פתרון בנושא אל הפועל".

פולמוס
------

### התנגדות

 פרק זה טעון עדכון. אנא תרמו לוויקיפדיה ועזרו לעדכן אותו. ייתכן שתמצאו פירוט בדף השיחה. 
פעילותם של הליכודניקים החדשים עלתה לכותרות על רקע טענות שהם משתייכים לאגף השמאלי במפה הפוליטית, וכי למרות התפקדותם למפלגת הליכוד, הם אינם מזדהים עם ערכיה הלאומיים של תנועת הליכוד וחלקם מצביעים למפלגות שמאל בבחירות לכנסת. טענות אלו הועלו בין היתר על ידי ראש הממשלה בנימין נתניהו וחברי הכנסת נאוה בוקר, אורן חזן, תמר זנדברג והשרה מירי רגב, שהגדירה את הליכודניקים החדשים כ"סוסים טרויאנים".

באוגוסט 2017 פרסמו הליכודניקים החדשים התנגדות לכנס תמיכה בראש הממשלה בנימין נתניהו, כנס שנערך על רקע חקירות שמתנהלות נגדו בתיק 1000 ותיק 2000, והאשימו אותו בעבירה על טוהר המידות. בעקבות זאת, פעילים בתנועת הליכוד עתרו לבית הדין של המפלגה בדרישה לפסול את חברותם של כלל המתפקדים מטעם הליכודניקים החדשים. כדי להקשות על המשך התפקדותם של הליכודניקים החדשים לתנועה, הוחלט בליכוד על ביטול ההתפקדות באמצעות אתר האינטרנט. (מבקר הליכוד סבר כי צעד זה נעשה בחריגה מסמכות) בנוסף הוצהר על ידי דוד ביטן, יו"ר סיעת הליכוד, כי מתפקדים חדשים למפלגה יידרשו לעבור ועדות קבלה. כמו כן הודיע הליכוד על פסילתם של מתפקדים כפולים בתנועה, ביניהם להערכת בכירים בליכוד כ-2500 מתפקדים מטעם הליכודניקים החדשים. בהמשך פורסם כי יוגשו עתירות אישיות לביטול חברותם בליכוד של בין ארבעה לשישה מנהיגים בליכודניקים החדשים, ביניהם ליאור מאירי וירון בן נון, עקב התבטאויות נגד הליכוד והשתתפות בהפגנות בפתח תקווה בהנהגת אלדד יניב ומני נפתלי נגד ראש הממשלה, מול ביתו של היועץ המשפטי לממשלה. פעילים בליכוד שלחו מכתב לכל הח"כים והשרים במפלגה ובו הזהירו אותם כי אם הם לא יתנערו בפומבי מהליכודניקים החדשים, או שאף ייפגשו איתם או יתמכו בהם, הפעילים לא יתמכו באותם מועמדים בפריימריז הבאים. באוגוסט 2017 כתב חבר הכנסת יואב קיש כי הליכודניקים החדשים מהווים התארגנות שאינה לגיטימית, שלל את הטענה שהם הכניסו אותו לכנסת, וכתב כי יש לפעול בכל האמצעים כדי למנוע את התופעה הלא מוסרית של התפקדות אנשי שמאל לליכוד, זאת לאחר שבעבר הביע את תמיכתו בתנועה.

היועץ המשפטי של הליכוד פרסם חוות דעת בעניינם של הליכודניקים החדשים ולפיה: "לליכוד זכות לנקוט בכל האמצעים הנדרשים, כדי למנוע התפקדות מניפולטיבית לתנועה של מתפקדים חדשים, שאינם מזדהים עם מטרות הליכוד. התפקדות מניפולטיבית מהווה עבירה על דיני המפלגות, על חוק העונשין והיא סותרת את חוקת הליכוד. מדובר במניפולציה שבאמצעותה המתפקדים מבקשים לקבל במירמה את הזכות לבחור ולהיבחר למוסדות הליכוד ולבחור את מועמדי הליכוד לכנסת ובדרך זאת לנסות להשתלט על הליכוד שלא כדין".

ב-24 באוגוסט 2017 אמר ראש הממשלה בנימין נתניהו בריאיון לערוץ 20 כי "הליכודניקים החדשים הם לא ליכודניקים והם לא חדשים. הם אנשי שמאל ישנים והם רוצים להיכנס לליכוד ולהשתלט. להשתמש בדמוקרטיה של הליכוד כדי להרוס את הליכוד ואת כל מה שהוא מסמל. אנחנו יכולים להתגונן נגד זה כמו שהתגוננו נגד ניסיון ההשתלטות של פייגלין באמצעים חוקיים".

בינואר 2019 פסל בית הדין של הליכוד לאחר שימוע את חברותם של מנהיגי הקבוצה ושל כאלף מתפקדי הקבוצה שהתפקדו באמצעות אתר הליכודניקים החדשים. בפברואר 2019 בית המשפט העליון דחה את הערעור שהגישו חברי הקבוצה על ההחלטה, וקבע כי ההחלטה להדיח כשירה.

### תמיכה

דן מרידור אמר בראיון שהוא "מאחל לתנועה בהצלחה בניסיון להחזיר את הליכוד לימי העבר" והוסיף כי "אני עדיין חבר ליכוד, אך מרגיש שאני לא יכול לתמוך בליכוד". חברת הכנסת גילה גמליאל אמרה בראיון כי הליכודניקים החדשים הם התארגנות אותנטית ובליכוד יש מקום למגוון רחב של דעות כל עוד מבינים את הבסיס לתנועת הליכוד.

השר צחי הנגבי הביע את תמיכתו בליכודניקים החדשים, כתגובה לדבריו של ראש הממשלה על הקבוצה, ואמר כי לא מדובר באנשי שמאל ולא בהשתלטות עוינת. לדבריו "יש כמה מהם שמנסים לנצל את הדמוקרטיה שלנו לרעה. מקומם של אלה אינו עמנו. הם בודדים, מתי מעט, והחוקה שלנו מאפשרת למנוע מהם לעשות זאת. אבל הרוב המוחלט של הליכודניקים החדשים אינו כזה. הם התפקדו בתום לב, וצריך לקבל את פניהם בחיבוק רחב". להערכת הנגבי, 90% ממתפקדי הליכודניקים החדשים הם ליכודניקים שפועלים לתיקון הליכוד.

בתגובה לצעדי הליכוד נגד הליכודניקים החדשים, כתב חבר הכנסת יהודה גליק כי הדבר האחרון שהליכוד צריך זה מעשים אנטי דמוקרטיים פנימיים. השאיפה היא להרחיב את מספר חברי הליכוד ולא לצמצם אותו והמצב החדש שבו ניתן להתפקד רק במפקדי ארגזים גרוע לליכוד. לגבי הליכודניקים החדשים כתב כי חלק גדול ממתפקדיהם מחזיקים בדעות לגיטימיות ליברליות בצד המתון של הליכוד וכי ניתן לנקוט סנקציות נגד אנשים ספציפיים אם יודעים שמטרתם לקעקע את הליכוד מבפנים.

חברת הכנסת שרן השכל אמרה בראיון כי היא מברכת את הליכודניקים החדשים. לדבריה הם כוח של מצביעים חופשיים שלא באו להסתכל על אינטרסים צרים ואישיים אלא על טובת המדינה, ומי שמקדם את טובת המדינה ועושה למען המדינה, הם יצביעו לו. עם פיצול התנועה באוקטובר 2019 הודיעה השכל על תמיכתה בתנועת "הליכודניקים החדשים – הקבוצה הדמוקרטית" שהתפצלה מהתנועה.

קישורים חיצוניים
----------------

* אתר האינטרנט הרשמי של "הליכודניקים החדשים – הקבוצה הדמוקרטית"
* הליכודניקים החדשים, ברשת החברתית פייסבוק

* הליכודניקים החדשים, ברשת החברתית אקס (טוויטר)

* הליכודניקים החדשים, ברשת החברתית אינסטגרם

* הליכודניקים החדשים, סרטונים בערוץ היוטיוב
* אשר שכטר ועדי הגין, המוחים החדשים: מתפקדים לליכוד ומושכים שמאלה, באתר TheMarker, ‏ 11 בינואר 2012
* אתר למנויים בלבד גיא רונן, הבעיה עם הליכודניקים החדשים, באתר הארץ, 6 בפברואר 2017
* טל שניידר, ליכודניקים עתיקים לא מסוגלים להתמודד עם הליכודניקים החדשים, באתר הפלוג, 2 באוגוסט 2012
* אתר למנויים בלבד נעה שפיגל, אלפים מתפקדים לליכוד כדי לשנות אותו מבפנים, בשיטת המתנחלים, באתר הארץ, 4 בפברואר 2017
* ציון נאנוס, ‏"הליכודניקים החדשים", באתר ‏מאקו‏, 13 בפברואר 2017
* גלעד צוויק, "סוסים טרויאניים": הקנוניה של הליכודניקים החדשים נחשפת, באתר מידה, 28 בספטמבר 2017
* גלעד צוויק, יועמ"ש הליכוד על הליכודניקים החדשים: "תופעה אלימה ועבריינית, נמגר אותם מהתנועה", באתר מידה, 22 באוקטובר 2017
* חן שליטא, ‏שמאלנים, תל אביבים, סוס טרויאני? הכירו את האנשים שנחושים להשתלט על הליכוד, באתר גלובס, 10 בינואר 2019
* כרמל שטרן, הליכודניקים החדשים לא הצליחו להשפיע מבפנים, והתפצלו, באתר "שקוף", 14 בספטמבר 2020
* עמית סגל, ‏נתניהו: "הליכודניקים החדשים - סכנה למדינה, אלחם בהם עד הסוף", באתר ‏מאקו‏, 26 בדצמבר 2021

הערות שוליים
------------

1. ↑  "הליכודניקים החדשים": "אפשר להפיל את ביבי עם 35 אלף קולות", באתר מעריב אונליין, 14 בינואר 2016
2. ↑  חוקת הליכוד, באתר הליכוד
3. 1 2  ספי קלר, הליכוד מבפנים: עולמם של מתנחלים ועסקנים, באתר מידה, 30 בדצמבר 2014
4. ↑  אתר למנויים בלבד נעה שפיגל, אלפים מתפקדים לליכוד כדי לשנות אותו מבפנים, בשיטת המתנחלים, באתר הארץ, 4 בפברואר 2017
5. ↑  גרף שממקם את הליכודניקים החדשים מול שאר הקבוצות בליכוד, באתר דף התנועה בפייסבוק, ‏11 ביוני 2017
6. ↑  שירית אביטן כהן, תחקיר: כוחם של 'הליכודניקים החדשים' קטן בהרבה משפורסם, באתר nrg, ‏24 באוגוסט 2017
7. ↑  רשימת מומלצי הליכודניקים החדשים לפריימריז של הכנסת ה-19, באתר פייסבוק, ‏23 בנובמבר 2012
8. ↑  רשימת מומלצי הליכודניקים החדשים לפריימריז של הכנסת ה-20, באתר פייסבוק, ‏29 בדצמבר 2014
9. 1 2  עמדתו של יואב קיש בנוגע לליכודניקים החדשים, באתר פייסבוק, ‏19 באוגוסט 2017
10. 1 2  תוצאות ההצבעה בבחירות המקדימות לכנסת ה-20, באתר הליכוד, ‏5 בינואר 2015
11. ↑  "אני הייתי השתול של יואב קיש". *הפלוג - הבלוג הפוליטי של טל שניידר*. 2015-12-24. אורכב מ-המקור ב-2017-08-25. נבדק ב-2017-08-20.
12. ↑  הליכודניקים החדשים מברכים את אמיר אוחנה על כניסתו לכנסת, באתר פייסבוק, ‏21 בדצמבר 2015
13. ↑  נורית קורן מודה לליכודניקים החדשים על הכללתה ברשימת המומלצים, באתר פייסבוק, ‏29 בדצמבר 2014
14. ↑  הממונה על חוק חופש המידע במשרד המשפטים, תשובת רשם המפלגות לבקשת חופש מידע בנושא המתפקדים הכפולים בליכוד, askdata.org.il, ‏7 ביוני 2015(הקישור אינו פעיל, 29.10.2019)
15. ↑  טל שלו‏, "מוכר בורקסים בליכודיאדה": הליכודניקים החדשים מגייסים כסף ברשת, באתר וואלה!‏, 15 בנובמבר 2017
16. ↑  הליכודניקים החדשים מחלקים ג'ובים, באתר Headstart
17. ↑  "שאלות ותשובות לגבי קמפיין מימון ההמונים של הליכודניקים החדשים". *Google Docs*. נבדק ב-2017-11-17.
18. ↑  אריק בנדר, ‏הנגבי, גליק והליכודניקים החדשים עתרו לביה"ד של הליכוד, באתר מעריב אונליין, 7 בדצמבר 2017
19. ↑  "עתירה בעניין הפסקת חברות ועיכוב רישום במרשם תנועת הליכוד - בלי נספחים.pdf". *Google Docs*. נבדק ב-2017-12-08.
20. ↑  דפנה ליאל, ‏הליכודניקים החדשים לא יורחקו, באתר ‏מאקו‏, 25 ביולי 2018
21. ↑  טל שניידר, ‏הליכודניקים החדשים: אספנו עשרת אלפים מתפקדים ומריצים מועמדים משלנו, באתר גלובס, 23 בדצמבר 2018
22. ↑  אריק בנדר, ‏"נפנה לבג"ץ": שני חברי הליכודניקים החדשים הודחו מהליכוד, באתר מעריב אונליין, 29 בינואר 2019
23. ↑  אריק בנדר, ‏בית המשפט המחוזי קבע: חברי הליכודניקים החדשים שנפסלו לא יתמודדו בפריימריז, באתר מעריב אונליין, 4 בפברואר 2019
24. ↑  [ רשימת המומלצים 2019
25. ↑  טל שניידר, ‏הליכודניקים החדשים התפצלו אחרי 8 שנים: "מרירות פוליטית", באתר גלובס, 28 באוקטובר 2019
26. ↑  "הליכודניקים החדשים" מתפצלים, באתר ישראל היום
27. ↑  *שאלתם למי מצביעים? הנה התשובה. מחרימים את הפריימריז בליכוד | By הליכודניקים החדשים | Facebook*, נבדק ב-2022-08-09
28. 1 2 3  האג'נדה של הקבוצה, באתר הליכודניקים החדשים
29. ↑  "בליכוד צודקים, ״הליכודניקים החדשים״ היא תופעה פסולה". *Al-Monitor*. 2017-08-18.
30. ↑  אמילי עמרוסי, מי הם "הליכודניקים החדשים"?, באתר ערוץ 7, 9 בינואר 2015
31. ↑  הליכודניקים החדשים מול נאוה בוקר ב"אור ומיה" בערוץ 10, יוטיוב, 13 באוגוסט 2017
32. ↑  הליכודניקים החדשים נגד אורן חזן - אורלי וגיא, יוטיוב, 7 במרץ 2017
33. ↑  ערוץ הכנסת - שוברים כלים: עתיד הצעירים בפוליטיקה, 8.6.17, באתר יוטיוב
34. ↑  צפו: רגב נגד "הסוסים הטרויאנים", באתר ‏מאקו‏, 21 באוגוסט 2017
35. ↑  עמדת הליכודניקים החדשים בנוגע לאירוע התמיכה בנתניהו, פייסבוק, 9 באוגוסט 2017
36. ↑  אריק בנדר, ‏בליכוד פועלים לסלק את כל מי שדיברו נגד נתניהו, באתר מעריב אונליין, 11 באוגוסט 2017
37. ↑  אריק בנדר, ‏פרסום ראשון: הופסקה ההתפקדות לליכוד בשל החשש מ'הליכודניקים החדשים', באתר מעריב אונליין, 14 באוגוסט 2017
38. ↑  ראיון של שרון גל עם ח"כ דוד ביטן, רדיו גלי ישראל, דקה 18:23, 15 באוגוסט 2017
39. ↑  אריק בנדר, ‏קרבות פנימיים בליכוד: המבקר נגד המנכ"ל, באתר מעריב אונליין, 20 באוגוסט 2017
40. ↑  עקיבא נוביק, נתניהו וביטן נגד "הליכודניקים החדשים": מתפקדים למפלגה יידרשו לעבור ועדות קבלה, נענע 10, 16 באוגוסט 2017(הקישור אינו פעיל, 29.10.2019)
41. ↑  אריק בנדר, ‏מחריפים הצעדים נגד מתנגדי נתניהו בליכוד: נפסלו 2,500 "ליכודניקים חדשים", באתר מעריב אונליין, 16 באוגוסט 2017
42. ↑  יונתן קירשנבאום, ‏אלפים הפגינו אמש (ש') בפתח תקווה - "השחיתות תשמיד אותנו", באתר דבר העובדים בארץ ישראל, 6 באוגוסט 2017
43. ↑  מתי טוכפלד, התוכנית: סנקציות נגד "הליכודניקים החדשים", באתר ישראל היום, ‏20 באוגוסט 2017
44. 1 2  אריק בנדר, ‏פרסום ראשון: בליכוד יעתרו לבטל חברותם של פעילי "הליכודניקים החדשים", באתר מעריב אונליין, 16 באוגוסט 2017
45. ↑  אריק בנדר, ‏פעילי ליכוד באזהרה לח"כים: "התנערו בפומבי מהליכודניקים החדשים", באתר מעריב אונליין, 20 באוגוסט 2017
46. ↑  תגובתו של יואב קיש לאחר ניצחונו במחוז דן בבחירות המקדימות לכנסת ה-20, באתר פייסבוק, ‏2 בינואר 2015
47. ↑  שמעון ריקלין, נתניהו: "הליכודניקים החדשים – שמאל ישן שבא להשתלט", באתר ערוץ 20, 24 באוגוסט 2017.
48. ↑  מרידור: "לא יכול לתמוך בליכוד, מאחל הצלחה לליכודניקים החדשים", באתר מעריב אונליין, 16 באוגוסט 2017
49. ↑  ריאיון עם גילה גמליאל בגל"צ, באתר פייסבוק, ‏16 באוגוסט 2017
50. ↑  עקיבא לם, הנגבי על ה"ליכודניקים החדשים": "לא אנשי שמאל", באתר ערוץ 20, 24 באוגוסט 2017.
51. ↑  עידו סולומון, ‏שאלת הליכודניקים החדשים: מי הם באמת?, באתר ‏מאקו‏, 25 באוגוסט 2017 דקה 12:00 בכתבה.
52. ↑  יהודה גליק, 2 הערות דמוקרטיות לא פופולריות על המצב, באתר פייסבוק, ‏20 באוגוסט 2017
53. ↑  שרן השכל, ריאיון לרדיו דרום, החל מדקה 5:56, באתר פייסבוק, ‏25 באוגוסט 2017